Laila Pullisen veistospuisto ja kotimuseo

**Laila Pullisen veistospuisto ja kotimuseo** (aiemmin **Nissbackan kartanon veistospuisto**) on veistospuisto Vantaan Hakunilassa, noin 200 metriä Sotungin koululta koilliseen. Se esittelee kuvanveistäjä Laila Pullisen (1933–2015) veistoksia ja ympäristötaideteoksia ja muuta tuotantoa Nissbackan kartanon piha-alueella, viljamakasiinissa sekä taiteilijan ateljeessa ja vuonna 2021 auenneessa kotimuseossa. Yksityiskäytössä olevalla alueella sijaitseva veistospuisto on avoinna yleisölle kesäkuukausina neljästiiviikossa ja ryhmille varauksesta. 

Pullinen perusti veistospuiston yhdessä miehensä, neurologi Carl-Magnus Ramsayn kanssa Ramsayn suvun omistaman Nissbackan kartanon pihapiiriin. Pakkolunastusuhan ja suunnitellun kerrostalorakentamisen alle joutunut tilan ydinosa pelastettiin paljolti kotiuttamalla kansainvälisesti tunnetuksi nousseen taiteilijan veistoskokoelma Euroopasta Vantaalle. Ajatuksena oli yhtäältä turvata tilan säilyminen uhkaavilta kaavoitushankkeilta ja toiseaalta tarjota vantaalaisille linkki paikallishistoriaan. Muutto Pariisista Vantaalle vuonna 1983 antoi taiteilijalle tilaisuuden ympäristötaiteen alaan kuuluvan maareliefien toteuttamiseen jo kotimiljössään. Samalla luonnon valo, värit, äänet ja vaihtuvat olot toivat veistoksiin uusia ulottuvuuksia. Kartanon valoisa piha-alue mahdollisti Pulliselle kivimateriaalin lähes ympärivuotisen työstämisen; tämä edesauttoi kivisten teosten syntyä. 

Nissbackan kartanossa julkinen kesänäyttelytoiminta alkoi vuonna 1985 yhteistyössä Helsingin juhlaviikkojen kanssa,  erään lähteen mukaan jo 1984. Nyttemmin vastuullisena on Laila Pullisen poika, veistospuiston toiminnanjohtaja Jean Ramsay yhdessä vaimonsa kanssa. Toiminta on organisoitu keväästä 2018 lähtien Laila Pullisen säätiön kautta.

Esillä on taiteilijan tuotantoa vuosilta 1955–2013.

## Varkaus
Heinäkuun 17. päivän aamuna 2025 huomattiin Laila Pullisen veistospuistosta varastetun kaksi teosta. Veistokset ovat osa veistospuiston ja kotimuseon kulttuurihistoriallisesti merkittävää kokoelmaa tutkinnanjohtaja, rikoskomisario Rauno Jämsän mukaan. Varastetut teokset painavat satoja kiloja ja niiden yhteenlaskettu arvo on noin 140 000 euroa. Varastettujen pronssiteosten nimet ovat *Torso* ja *Pako kolmanteen todellisuuteen*. 

## Kuvia veistospuiston teoksista

Kuva:Laila Pullinen - teoksia - Nissbackan kartanon veistospuisto - Sotungintie 4 - Hakunila, Vantaa - 1.jpg| Joukko Laila Pullisen veistoksia Nissbackan kartanon veistospuistossa keskuussa 2016.
Kuva:Laila Pullinen - teoksia - Nissbackan kartanon veistospuisto - Sotungintie 4 - Hakunila, Vantaa - orig - 2.jpg|Pullisen veistoksia Nissbackan kartanon veistospuistossa keskuussa 2016.
Kuva:Laila Pullinen - Viimeinen Flora (1970) + Viimeinen Apollo (1970) + Ajuri (1987) - Nissbackan kartanon veistospuisto - Sotungintie 4 - Hakunila, Vantaa.jpg|Veistokset Viimeinen Flora (1970), Viimeinen Apollo (1970) ja Ajuri (1987) Nissbackan veistospuistossa.

Kuva:Laila Pullinen - Viimeinen Apollo (1970) + Viimeinen Flora (1970) - Nissbackan kartanon veistospuisto - Sotungintie 4 - Hakunila, Vantaa - 1.jpg|Pronssiveistokset *Viimeinen Flora* (1970/1973) ja *Viimeinen Apollo* (1970/1973). Veistosten takana loivasti kohoava maapenger muodostaa osan maareliefiteosta *Muinainen meri* (1987).
Kuva:Laila Pullinen - Ajuri (1987) + Oikeuden kuva (allegorinen omakuva, 2003) + Onnetar suosii tietämättömyyttä (2003) - Vantaan taidemuseo Artsi (Nissbackan kartanon veistospuisto) - Vantaa.jpg|Ajuri-veistos (1987) Vantaan taidemuseo Artsin näyttelyssä, taustallaan rasvaliitupiirrokset *Oikeuden kuva* (allegorinen omakuva, 2003) ja *Onnetar suosii tietämättömyyttä* (2003).
Kuva:Laila Pullinen - Omaggio a Botticelli (1972) - Nissbackan kartanon veistospuisto - Sotungintie 4 - Hakunila, Vantaa.jpg| Omaggio a Botticelli (1972) kesäkuussa 2016 Nissbackan veistospuistossa.
Kuva:Laila Pullinen - Primavera - Omaggio a Botticelli (1972) - Vantaan taidemuseo Artsi (Nissbackan kartanon veistospuisto) - Vantaa.jpg|Omaggio a Botticelli (1972) Vantaan taidemuseo Artsin taidenäyttelyssä joulukuussa 2019.


## Lähteet

## Aiheesta muualla
* Minne mennä: Nissbackan kartanolle tulossa vilkas kesä: näyttely, kahvila, leffafestarit ja jopa puistojoogaa. Vantaan Sanomat 1.6.2019.
*Jatkuva ilkivalta piinaa Nissbackan kartanoa.  Vantaan Sanomat 26.9.2015.